Базе података

Спецификација захтева

*‘’За пошту знају сви.’’* Пошта Србије послује широм Србије и чини је мрежа пошта. Свака **пошта** има назив, број телефона, неку своју локацију и листу услуга које она нуди. У пошти су запослени радници, од којих је **менаџер** задужен за ту пошту.

Када запошљавамо **радника**, потребно нам је њихово име, презиме, ЈМБГ, број телефона. Додељује му се пословни мејл и одређује му се месечна плата. За одређене године радног стажа добијају се бонуси на плату, па се памти и датум запослења.

Радник може бити **поштар** који ради на терену и доставља пошиљке. Ако му је потребно може да узме возило из поштиног возног парка да би могао да преноси већу количину пошиљки. Када узима **возило** мора да евидентира када га је преузео, када га је вратио и колико је километара прешао током те вожње. За возило памтимо регистарске таблице и годиште.

**Пошиљка** може да буде писмо, пакет или телеграм. Свака пошиљка има датум преузимања, који представља датум када је корисник предао своју пошиљку пошти и датум доставе, који се уписује када поштар потврди доставу. Пошиљке имају јединствен број, преко ког корисници могу да провере **статус** своје пошиљке (нпр. пријем, отпрема, уручено, одбија пријем…).

Пошиљка може да се налази у складишту. За **складиште** се чува назив, где се налази (локација) и које се све пошиљке налазе у њему.

**Писмо** има своју тежину у грамима и пошиљалац може да доплати лично уручење.

**Пакет** обавезно има тежину у килограмима, а додатно се плаћа уколико пакет има вредност (до 50 000 рсд), откупнина, издвојено руковање, лично уручење или се шаље пост-eкспресом.

**Телеграм** се наплаћује по броју речи.

За пошиљку се такође чува корисник који ју је послао и корисник који је прима. **Корисник** оставља следеће податке о себи: име, презиме, број телефона, број личне карте и локација.

**Локација** заправо представља сваку нама значајну адресу. То може бити адреса поште, складишта или корисника. Свака пошта има листу локација за коју је надлежна да испоручује пошиљке. За локацију нам треба држава, место, улица, кућни број, поштански број и, уколико је то адреса корисника који живи у стамбеној згради, потребан нам је и његов број стана.

Слање пошиљке наплаћује радник. У **наплати** евидентирамо коју пошиљку шаљемо и коју поштанску услугу користимо. Чувамо и датум, време и укупну цену услуге. **Поштанска услуга** описује сваку врсту поштанске услуге коју нека пошта нуди, тј. наплаћује. На пример: слање обичног писма, слање вредносног писма, обично слање пакета, слање пакета *пост expressom* итд. За сваку од ових услуга постоји **ценовник** који у односу на тежину пошиљке (или броја речи код телеграма) одређује цену слања. Крајња цена услуге се израчунава на основу цене слања из ценовника и додатних фактора (лично уручење, откупнина… - те информације добијамо из пошиљки).

Радник такође може да прими налог за уплату, а за то наплаћује провизију (цена услуге у наплати). За **налог за уплату** су потребне следеће информације: прималац, уплатилац, сврха уплате, шифра плаћања, датум, износ у валути. **Валута** има свој назив, скраћеницу и вредност изражену у динарима. Уплатилац и прималац представљају рачуне физичког лица (корисника) или предузећа. **Предузеће** има назив и пиб.

**Рачун** има јединствен број текућег рачуна и свог власника (или корисника или предузећа).